次韵子瞻送千乘千能
作者：蘇轍
朝代：宋

paragraphs: 少年食糠覈，吐去願一官。
躬耕遇斂穫，不知以爲歡。
謂言一飛翔，要勝終屈蟠。
朝廷未遑入，江海失所安。
多憂變華髮，照影慚雙鸞。
恩從萬里歸，獨喜大節完。
日食太倉米，篋中有餘紈。
奇窮不當爾，自信處此難。
長女聞孀居，將食淚滴槃。
老妻飽憂患，悲吒摧心肝。
西飛問黄鵠，誰當救饑寒。
二子憐我老，輦致心一寬。
別久得會合，喜極成辛酸。
忽聞倚門望，有書驚歲闌。
深情見緩急，欲報非琅玕。
勸爾勤孝友，慎毋慕衣冠。
淵渟自成井，放瀉當生瀾。
豈有白雪駒，舉足無和鑾。